উপরের তিনটি ডায়াগ্রামের মত অসীম সংখ্যক ভিন্ন ভিন্ন ডায়াগ্রাম সম্ভব এবং এই অসীম সংখ্যক ডায়াগ্রামগুলোকে গাণিতিক ভাবে হিসাবে আনতে হয় । ডায়াগ্রামগুলো কিন্তু নিজের ইচ্ছা মত আঁকা হয়না এসব ডায়াগ্রাম গঠিত হয় নির্দিষ্ট গাণিতিক নিয়ম মেনে, যার ফলে একটা ডায়াগ্রাম দেখে বিজ্ঞানীরা তার প্রকাশকারী গাণিতিক সূত্র সম্পর্কে ধারণা করতে পারে । ধরা যাক একটা ইলেকট্রনের আদি ভরবেগ আমরা জানি , তাহলে বিক্ষেপনের পরে এই ইলেকট্রন কত শেষ ভরবেগ নিয়ে ছুটে যাবে সেটা আমরা হিসাব করতে পারবো প্রতিটা ফাইনম্যান ডায়াগ্রামের সূত্র থেকে পাওয়া মানসমূহ যোগ করে । যেহেতু ফাইনম্যান ডায়াগ্রাম হয় অসীম সংখ্যক তাই হিসাব টা একটু জটিল হয় । ফাইনম্যান ডায়াগ্রাম যদিও QED তত্ত্বে অনেক জটিলতা দূর করেছে তবে এই ডায়াগ্রামের যাহায্যে QED তত্ত্বের একটা খুবই গূরুত্বপূর্ণ প্রতিবন্ধকতা দূর হয় না । আর এই প্রতিবন্ধকতাটি হচ্ছে আমরা যখন অসীম সংখ্যক ডায়াগ্রাম থেকে প্রাপ্ত ফলাফলসমূহ যোগ করবো তখন আমরা একটা অসীম ফলাফল পাবো । যেমন আমরা যদি ইলেকট্রনের ভর এবং আধান ফাইনম্যান ডায়াগ্রাম হতে বের করার চেষ্টা করি তাহলে দেখব এই মান দুটি হচ্ছে অসীম । কিন্তু আমরা জানি যে ইলেক্ট্রনের ভর ও আধান সসীম । এই অসীম মান দূর করার জন্য পদার্থবিদরা একটা পদ্ধতি বের করেন এর নাম হচ্ছে পুনঃসাধারণীকরণ (Renormalization) । এই পুনঃসাধারণীকরণ প্রক্রিয়ায় ঋণাত্বক অসীম মানগুলোকে এমন ভাবে বিয়োগ করা হয় যেন তত্ত্ব থেকে প্রাপ্ত ঋণাত্বক ও ধনাত্বক অসীম মানসমূহ পরস্পরকে কাটাকাটি করে এবং সর্বশেষে একটি সসীম মান অবশিষ্ট থাকে । আর অবশিষ্ট এই সসীম মানই হচ্ছে আমাদের পর্যবেক্ষীত ইলেকট্রনের ভর ও আধানের মান । গাণিতিকভাবে যদি আমরা এই পুনঃসাধারণীকরণ প্রক্রিয়াটি দেখি তাহলে কিছুটা অসস্তিতে পরতে হয় কারণ ইলেকট্রনের ভর ও আধানের যেকোনো সসীম মানই এ প্রক্রিয়ায় পাওয়া যম্ভব তবে একটা সুবিধা হল ঋণাত্বক অসীম মানগুলো এমন ভাবে নেওয়া যায় যাতে করে ইলেকট্রনের ভর ও আধান ঠিক মত পাওয়া যায় । হয়তো ইলেক্ট্রনের ভর ও আধান পুরোপুরি সঠিকভাবে নির্ণয় করা সম্ভব না ।